Frederick Loewe
Frederick Loewe var en amerikansk komponist af østrigsk oprindelse, hvis mest kendte værk er My Fair Lady (1956).
Frederick Loewe, der var født og opvokset i Berlin, udvandrede i 1924 til USA. I 1942 indledte han sit ubrudte samarbejde med sangtekstforfatteren Alan J. Lerner (1918-1986), og det resulterede i en række Broadway-musicals, bl.a. gennembrudsværket Brigadoon (1947) og Paint Your Wagon (1951).
Højdepunktet blev My Fair Lady (1956) efter George Bernard Shaws komedie Pygmalion; den gik verden rundt og blev filmatiseret med tilsvarende succes i 1964.
Selvom alle Frederick Loewes og Lerners teatermusicals efterhånden blev filmatiseret, skrev de kun én musical direkte til filmen, den vellykkede Gigi (1958) efter Colettes roman; den blev senere plantet om til teatret.